പ്രമീള നായർ

മലയാള ചെറുകഥാകൃത്തും നോവലിസ്റ്റും പരിഭാഷകയുമായിരുന്നു പ്രമീള നായർ(15 നവംബർ 1930 - 10 നവംബർ 1999). എം.ടി.യുടെയും ബഷീറിന്റെയുമുൾപ്പെടെ നിരവധി കൃതികൾ ഇംഗ്ലീഷിൽ പരിഭാഷപ്പെടുത്തി.

ജീവിതരേഖ
പാലക്കാട് ചിറ്റൂരിൽ ജനിച്ചു. വാസുദേവൻ നായരും ദേവകി അമ്മയുമായിരുന്നു മാതാ പിതാക്കൾ. അച്ഛൻ കോഴിക്കോട് ജഡ്ജിയുടെ സ്റ്റെനോഗ്രാഫറായിരുന്നു. കോഴിക്കോട് ബി.ഇ.എം. ഗേൾസ് സ്കൂൾ, മലബാർ കൃസ്ത്യൻ കോളേജ്, മാംഗ്ലൂർ  സെന്റ് ആഗ്നസ് കോളേജ് എന്നിവടങ്ങളിൽ പഠിച്ചു. ചരിത്രമായിരുന്നു ബിരുദാനന്തര ബിരുദത്തിന് വിഷയം. കോഴിക്കോട് എം.ബി. ട്യൂട്ടോറിയൽ കോളേജിൽ അധ്യാപികയായി. എം.ടി. യും അവിടെ അധ്യാപകനായിരുന്നു. 

സെന്റ് വിൻസെന്റ് കോളനി സ്കൂളിൽ ഇംഗ്ലീഷ് അധ്യാപികയായിരുന്നു. കോഴിക്കോട് ആകാശ വാണിയിൽ നിരവധി സാഹിത്യ പ്രഭാഷണങ്ങളും കഥകളും അവതരിപ്പിച്ചു. എം.ടി. വാസുദേവൻ നായരുടെ മഞ്ഞ്, വൈക്കം മുഹമ്മദ് ബഷീറിന്റെ നീലവെളിച്ചം, മതിലുകൾ എന്നിവയും പി.വി. തമ്പി യുടെ കൃഷ്ണപരുന്ത്, ടി.വി. വർക്കിയുടെ നാം ചിതലുകൾ ഉൾപ്പെടെ നിരവധി രചനകൾ ഇംഗ്ലീഷിലേക്ക് പരിഭാഷപ്പെടുത്തി. ഓപ്പോൾ, ഇരുട്ടിന്റെ ആത്മാവ് തുടങ്ങിയവയുടെ പരിഭാഷകൾ  ഇല്യുസ്ട്രേറ്റഡ് വീക്കിലിയിലാണ് പ്രസിദ്ധീകരിച്ചു വന്നത്. എം.ടി. യുടെ നിർമ്മാല്യം, ടി. ദാമോദരന്റെ 1921 എന്നിവയുടെ തിരക്കഥകളും ഇംഗ്ലീഷിലാക്കി. 1978 ൽ മലയാളനാടിൽ  ആത്മകഥാപരമായ നോവൽ, നഷ്ടബോധങ്ങൾ പന്ത്രണ്ട് അധ്യായം പ്രസിദ്ധീകരിച്ചു. 

എം.ടി. വാസുദേവൻ നായരുടെ ആദ്യ ഭാര്യയായിരുന്നു. മകൾ: സിതാര

കൃതികൾ
 ഗൗതമിയെന്ന പെൺകുട്ടി (ചെറുകഥ) - 1981
 നഷ്ടബോധങ്ങൾ (ആത്മകഥാപരമായ നോവൽ) - 1992
അവലംബം

വർഗ്ഗം:വിവർത്തകർ
വർഗ്ഗം:ചെറുകഥാകൃത്തുക്കൾ
വർഗ്ഗം:1930-ൽ ജനിച്ചവർ
വർഗ്ഗം:നവംബർ 15-ന് ജനിച്ചവർ
വർഗ്ഗം:1999-ൽ മരിച്ചവർ